b'\n_START_ARTICLE_\nAimo Vuorinen\n_START_PARAGRAPH_\nAimo Kullervo Vuorinen (s. 25. syyskuuta 1929 Loimaa) on suomalainen Lappeenrannassa asuva kirjailija ja graafikko. Vuorinen on kirjoittanut suomalaisista Leningradin matkailijoista kertovan Votkaturistit-komedian (1976). H\xc3\xa4n on kirjoittanut my\xc3\xb6s lehtipakinoita Etel\xc3\xa4-Saimaa-lehteen nimimerkill\xc3\xa4 Kuiskaaja._NEWLINE_Vuorinen k\xc3\xa4vi viisi luokkaa H\xc3\xa4meenlinnan lyseota ja suoritti sitten ammatillisia opintoja. H\xc3\xa4n muutti H\xc3\xa4meenlinnasta Lappeenrantaan 1951._NEWLINE_Vuorisen kirjalliseen tuotantoon kuuluu n\xc3\xa4ytelmi\xc3\xa4 ja kuunnelmia, kaksi romaania, lehtipakinoita Ja Lappeenrannan paikallista historiaa kuvaavia teoksia. H\xc3\xa4n on pyrkinyt kuvaamaan teoksissaan suomalaista el\xc3\xa4m\xc3\xa4nmuotoa usein jonkun rajatilaihmisen n\xc3\xa4k\xc3\xb6kulmasta ja komiikan keinoja k\xc3\xa4ytt\xc3\xa4en. _NEWLINE_Vuorisen Votkaturistit-n\xc3\xa4ytelm\xc3\xa4\xc3\xa4 on esitetty vuodesta 1976 l\xc3\xa4htien, ja sen on n\xc3\xa4hnyt ainakin puoli miljoonaa katsojaa. Vuorinen itse pit\xc3\xa4\xc3\xa4 parhaimpina 1980-luvulla kirjoittamiaan viitt\xc3\xa4 n\xc3\xa4ytelm\xc3\xa4\xc3\xa4 (Vanhan miehen hyv\xc3\xa4stij\xc3\xa4tt\xc3\xb6, Vierailu, Runoilija k\xc3\xa4y kaupungissa, Maisteri, Veteraani)._NEWLINE_Vuorinen on tehnyt my\xc3\xb6s k\xc3\xa4ytt\xc3\xb6grafiikkaa kuvittaen muun muassa paikallishistoriikkej\xc3\xa4. P\xc3\xa4\xc3\xa4ty\xc3\xb6kseen h\xc3\xa4n toimi 1951\xe2\x80\x931993 Chymos Oy:n tehtaalla graafikkona ja pakkaussuunnittelijana. H\xc3\xa4n tuli opiskelemaan l\xc3\xa4hteneen pakkaussuunnittelijan sijaiseksi alun perin pariksi kuukaudeksi. Sijaisuus ven\xc3\xa4hti 42 vuoden mittaiseksi. H\xc3\xa4n on suunnitellut mm. Marianne- ja Omar-karkkien k\xc3\xa4\xc3\xa4reet ja keksinyt niiden nimet.'